b'\n_START_ARTICLE_\nParmaskinke\n_START_PARAGRAPH_\nParmaskinke, eller p\xc3\xa5 italiensk prosciutto di Parma, er en skinke behandlet i Parma i det nordlige Italien._NEWLINE_At producere en parmaskinke tager fra \xc3\xa9t til halvandet \xc3\xa5r afh\xc3\xa6ngig af skinkens st\xc3\xb8rrelse. F\xc3\xb8rst vaskes skinken, s\xc3\xa5 saltes den og lagres i to m\xc3\xa5neder. Efter saltningen vaskes skinken flere gange for at fjerne saltet. Skinken h\xc3\xa6nges s\xc3\xa5 til t\xc3\xb8rre p\xc3\xa5 et solrigt, luftigt sted. Luften er vigtig for kvaliteten. T\xc3\xb8rretiden varierer efter klimaet og st\xc3\xb8rrelsen p\xc3\xa5 skinken. N\xc3\xa5r skinken er fuldst\xc3\xa6ndig t\xc3\xb8r, h\xc3\xa6nges den igen p\xc3\xa5 et luftigt sted i rumtemperatur i op til halvandet \xc3\xa5r._NEWLINE_Almindeligvis serveres parmaskinken crudo, det vil sige r\xc3\xa5, men t\xc3\xb8rret, sk\xc3\xa5ret i papirtynde skiver og rullet omkring grissini (br\xc3\xb8dpinde) eller melon.'